**Rustbrillefugl** (*Tephrozosterops stalkeri*) er en monotypisk art i brillefuglfamilien (Zosteropidae) og inngår i den monotypiske slekten ***Tephrozosterops***. Til trots for at arten regnes som livskraftig blir den sjelden observert.

Biologi
-------

Rustbrillefugl blir normalt cirka 12–13 cm lang og veier typisk rundt 15–21 g, avhengig av kjønn. Hunnen blir litt større enn hannen og veier i snitt cirka 20 g, mens hannen i snitt veier cirka 17 g. Kjønnene er ellers like.

Rustbrillefuglen har ei ukomplisert fjærdrakt, som i hovedsak er rustbrun på hodet og oversiden til øverst langs flankene, mens undersiden er tilnærmet helt hvit. Kinnene og øredekkerne er litt mer grålige, mens undergumpen er blekgul. Nebbet er nærmest sort og de undre ekstremitetene gråhvite. Den karakteristiske øyeringen er lite framtredende, siden fargen går i ett med kinn og øredekkere.

Rustbrillefuglen er endemisk for de vestre og sentrale områdene (Ahiolo og Manusela) på øya Seram i Sør-Molukkene. Der trives arten i subtropisk eller tropisk fuktig lavlandsskog og subtropisk eller tropisk fuktige fjellskog, spesielt i skogkantene og i tett sekundær vekst, men også på åpne plasser med tett epifyttvekst, langs kanten av rydninger, og i områder med gjengrodd kultivasjon. Fuglene trives normalt i høyder omkring 500–1 200 moh, men arten finnes primært i høyder omkring 650–950 moh ved Manusela.

Dietten består primært av frø, bær og insekter, inkludert biller (Coleoptera). Fuglene leter etter mat solitært, parvis eller også i blandede flokker sammen med andre arter, og da spesielt sammen med serambrillefugler (*Zosterops stalkeri*).

Lite er kjent om hekkingen, annet enn av voksne fugler har blitt observert når de mater ungfugler i august.

Inndeling
---------

Inndelingen følger Birds of the World og er i henhold til Winkler, Billerman & Lovette (2020). Norske navn på artene følger Norske navn på verdens fugler og er i henhold til Syvertsen *et al,* (2020).

**Treliste**
* Passeriformes, spurvefugler
	+ Passeri, sangfugler
		- Passerida
			* Sylvioidea
				+ Zosteropidae, brillefuglfamilien, 15 slekter, 136 arter
					- *Tephrozosterops*, monotypisk
						* *T. stalkeri*, rustbrillefugl, monotypisk

Referanser
----------

1. 1 2 3 4 5  van Balen, B. (2020). Rufescent White-eye (*Tephrozosterops stalkeri*), version 1.0. In Birds of the World (J. del Hoyo, A. Elliott, J. Sargatal, D. A. Christie, and E. de Juana, Editors). Cornell Lab of Ornithology, Ithaca, NY, USA.
2. ↑  Winkler, D. W. S. M. Billerman, and I.J. Lovette (2020). White-eyes, Yuhinas, and Allies (Zosteropidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA.
3. ↑  Syvertsen, P. O. Bergan, M. Hansen, O. B. Kvam, H. Ree, V. & Syvertsen, Ø. 2020. Norske navn på verdens fugler. Norsk Ornitologisk Forenings hjemmesider. URL:

Eksterne lenker
---------------

* (en) *Rustbrillefugl* i Global Biodiversity Information Facility Rediger på Wikidata

* (no) *Rustbrillefugl* hos Artsdatabanken Rediger på Wikidata

* (en) *Rustbrillefugl* hos ITIS Rediger på Wikidata

* (en) *Rustbrillefugl* hos NCBI Rediger på Wikidata

* (en) *Kategori:Tephrozosterops stalkeri* – bilder, video eller lyd på Wikimedia Commons Rediger på Wikidata

* *Tephrozosterops stalkeri* – detaljert informasjon på Wikispecies Rediger på Wikidata